CELEX: C2005/082/45
Language: el
Date: 2005-04-02 00:00:00
Title: Υπόθεση C-68/05 P: Αίτηση αναιρέσεως που υπέβαλε στις 11 Φεβρουαρίου 2005 η Koninklijke Coöperatie Cosun U.A. κατά της αποφάσεως που εξέδωσε στις 7 Δεκεμβρίου 2004 το Πρωτοδικείο (πέμπτο τμήμα) στην υπόθεση T-240/02, Koninklijke Coöperatie Cosun U.A. κατά Επιτροπής των Ευρωπαϊκών Κοινοτήτων

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/22
            
         Αίτηση αναιρέσεως που υπέβαλε στις 11 Φεβρουαρίου 2005 η Koninklijke Coöperatie Cosun U.A. κατά της αποφάσεως που εξέδωσε στις 7 Δεκεμβρίου 2004 το Πρωτοδικείο (πέμπτο τμήμα) στην υπόθεση T-240/02, Koninklijke Coöperatie Cosun U.A. κατά Επιτροπής των Ευρωπαϊκών Κοινοτήτων
   (Υπόθεση C-68/05 P)
   (2005/C 82/45)
   Γλώσσα διαδικασίας: η ολλανδική
   Η Koninklijke Coöperatie Cosun U.A., εκπροσωπούμενη από τους δικηγόρους M.M. Slotboom και N.J. Helder, υπέβαλε στις 11 Φεβρουαρίου 2005 ενώπιον του Δικαστηρίου των Ευρωπαϊκών Κοινοτήτων αίτηση αναιρέσεως της αποφάσεως που εξέδωσε στις 7 Δεκεμβρίου 2004 το Πρωτοδικείο (πέμπτο τμήμα) στην υπόθεση T-240/02, Koninklijke Coöperatie Cosun U.A. κατά Επιτροπής των Ευρωπαϊκών Κοινοτήτων.
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση·
            
         
               —
            
            
               κυρίως, να εκδικάσει την υπόθεση επί της ουσίας και να ακυρώσει την προσβληθείσα απόφαση της Επιτροπής·
            
         
               —
            
            
               επικουρικώς, να αναπέμψει την υπόθεση στο Πρωτοδικείο·
            
         και να καταδικάσει την Ευρωπαϊκή Επιτροπή στα έξοδα της δίκης τόσο ενώπιον του Δικαστηρίου όσο και ενώπιον του Πρωτοδικείου.
   Λόγοι αναιρέσεως και κύρια επιχειρήματα:
   Πρώτος λόγος αναιρέσεως
   Παράβαση του κοινοτικού δικαίου καθόσον το Πρωτοδικείο έκρινε ότι η εισφορά για μη εξαχθείσα ζάχαρη Γ δεν αποτελεί εισαγωγικό ή εξαγωγικό δασμό υπό την έννοια του άρθρου 13 του κανονισμού 1430/79.
   Δεύτερος επικουρικός λόγος αναιρέσεως
   Το Πρωτοδικείο παρέβλεψε ότι, για την εφαρμογή του κανονισμού 1430/79, η εισφορά για μη εξαχθείσα ζάχαρη Γ πρέπει να θεωρηθεί εισαγωγικός δασμός.
   Ο λόγος αυτός αναιρέσεως έχει τα εξής σκέλη:
   
               Α.
            
            
               Το Πρωτοδικείο παρέβλεψε ότι η εισφορά για μη εξαχθείσα ζάχαρη Γ πρέπει να θεωρηθεί τελωνειακός δασμός καθόσον έχει τους ίδιους σκοπούς με έναν τελωνειακό δασμό.
            
         
               Β.
            
            
               Το Πρωτοδικείο παρέβλεψε ότι ο τρόπος καθορισμού του ποσού της εισφοράς για μη εξαχθείσα ζάχαρη Γ δείχνει ότι η εισφορά πρέπει να θεωρηθεί τελωνειακός δασμός.
            
         
               Γ.
            
            
               Το Πρωτοδικείο παρέβλεψε ότι ο τρόπος καθορισμού του πληττομένου με την εισφορά ποσού για μη εξαχθείσα ζάχαρη Γ δείχνει ότι η εισφορά πρέπει να θεωρηθεί τελωνειακός δασμός.
            
         Τρίτος επικουρικός λόγος αναιρέσεως
   Κατά την εξέταση του δεύτερου και του τρίτου λόγου ακυρώσεως που η Cosun είχε προβάλει επικουρικώς με το δικόγραφο της προσφυγής της, το Πρωτοδικείο ενήργησε σε αντίθεση με το κοινοτικό δίκαιο.
   Ο λόγος αυτός αναιρέσεως έχει τα εξής σκέλη:
   
               Α.
            
            
               Το Πρωτοδικείο, κατά την εξέταση του δεύτερου λόγου ακυρώσεως που η Cosun είχε προβάλει επικουρικώς με το δικόγραφο της προσφυγής της, υπερέβη τα όρια της διαφοράς.
            
         
               Β.
            
            
               Το Πρωτοδικείο κακώς δεν έλαβε υπόψη τον τρίτο λόγο ακυρώσεως που η Cosun είχε προβάλει επικουρικώς.
            
         Τέταρτος επικουρικός λόγος αναιρέσεως
   Παραβίαση της αρχής της ισότητας, της αρχής της ασφάλειας δικαίου και της αρχής της επιείκειας.